Бармы ришвәткә дәва?

	Күптән түгел Камышлы районы Иске Ярмәк авылы үзешчәннәре танылган татар язучысы, драматург Зөлфәт Хәкимнең “Бармы ришвәткә дәва?” исемле сатирик комедиясен күрсәттеләр. Иске Ярмәк авылы өчен бу көтеп алынган бәйрәм булды. Чөнки 13 ел элек, танылган драматур Аманулланың “Итәкле кияү” әсәрен сәхнәгә куйганнан бирле, авылыбызда спектакль күрсәтелгәне юк иде.  	 Шуңа да, афишаны элүгә, татар спектакленә сусаган халык “ду” килде, тамаша буласы көнне Мәдәният йорты ярмәклеләр белән шыплап тулды. Һәм халыкның: “Безнекеләр булдыра да! Бу әсәрне дә истә калырлык итеп куярлар әле”, - дигән өмете акланды.  ...Бер район газетасында сенсацияле язма дөнья күрә – химия укытучысы Сәйфи Гарипов (Мөхәммәт Фәтхетдинов) ришвәттән дару тапкан икән һәм аны барлык түрәләргә дә эчерергә тели. Район администрациясе башлыгы Фоат Әхмәдиев (Борис Камалетдинов) бу яңалыктан пошаманга төшә, сәркатибе Гөлчирәгә (Валерия Соловьева) басманың баш мөхәррире Әбүзәр Шактыевны (Наил Галимуллин) чакырып китерергә куша. Районның мәгариф бүлеге җитәкчесе  Нурия Мүтиева (Фәридә Гыйләҗева), баш табибы Вил Ханнанов (Динар Гарипов) һәм прокурор Вәдүт Бакеев (Илшат Галимуллин) белән очрашып, бу четерекле хәлдән чыгу юлын эзли башлыйлар. Мескен химия укытучысына район түрәләренә каршы торыр өчен нинди генә ысуллар кулланырга туры килми! Артистларыбыз сәхнә образларына тулысынча кереп китеп, рольләрне бик оста башкардылар.  Кайберләренә хәтта икешәр герой ролен уйнарга туры килде. Мәсәлән, Наил Галимуллин баш мөхәррир дә, йомышчы да, ә Гөлзинә Шәйхетдинова сәхнәгә әле Ак халатлы кеше, әле телевидение каналы хезмәткәре булып чыкты.  Айсылу Камалетдинова, Наилә Хәлимова, Әнвәр Минегалимов, Әюп Минһаҗевлар кайбер профессиональ артистларны да уздырып, искиткеч шәп уйнадылар. Фаил Хәлилов, Лилия Шәйхетдинова, Илфат Әбдрәүфевларны авылыбызның яңа буын артистлары дип атарга буладыр.  Талант ягыннан алар остазларыннан бер дә калышмадылар. Әлбәттә, спектакльне әзерләүдә зур көч куйган сәнгать җитәкчесе Айгөл Галиуллина, тавыш операторы Раил Гыймадиевның хезмәтен дә билгеләп китмичә булмый.  Режиссер уйланышы буенча тамаша залында утыручы халык та спектакльдә катнашты. Район түрәләренең эзәрлекләүләреннән тәмам туйган, коррупциягә, ришвәтчелеккә ризасызлык белдереп, агач башына менгән  Сәйфигә авыл халкы (бу очракта - тамашачы):
— Малайларыбыз үсеп җитеп килә. Армия яшенә җиткәч, военкоматта взятка бирә алмасак нишләрбез?
— Адым саен акча төртсәң генә кешечә яшәп була!
— ГИБДД взятка алмый башласа, барыбыз да машина йөртү правасыннан колак кагачакбыз бит!
— Синең даруны куллансалар, балаларыбызны укырга да кертә алмый җәфаланачакбыз!
— БТИларда, налог инспекциясендә, машинаны учетка куйганда чират торып шунда егылып үләчәкбез бит!
— Взятка бирми ничек яшәмәк кирәк?! - дип кычкырды.  Бу алым спектакльне сәхнәгә куйган Наил Галимуллинны оста режиссер итеп күрсәтте, минемчә. “Ришвәт алучы булмас иде дә, бирүчесе табылып тора”, - диләр бит. Чынлап та, күп ишекләрне үзебез “майлыйбыз”, тегендә-монда акча төртәбез, түрәләргә “взятка” бирәбез. Шуңа да “Бармы ришвәткә дәва?” спектакле бу кичне күңелле ял итәргә генә түгел,  уйланырга да мөмкинлек бирде. Моның өчен Мәдәният йорты хезмәткәрләренә, сәхнәгә чыккан авылдашларыбызга зур рәхмәт.  Эльмира Галимова Иске Ярмәк авылы, Камышлы районы.  “Бармы ришвәткә дәва?”  спектаклендә катнашкан Иске Ярмәк авылының һәвәскәр артистлары.
  
	---	
Бердәмлек

	№ --- | 15.04.2016	


